
Fizikai terheléssel kiváltott stresszre adott kardiopulmonális válasz összehasonlító vizsgálata sportoló és nem sportoló személyek esetén

A Semmelweis Egyetem Testnevelési és Sporttudományi karán vizsgálatokat végeztünk annak kiderítésére, hogy mi az összefüggés a fizikai terhelés hatására bekövetkező noradrenalin szint emelkedés és a Hsp70 hősokkfehérje vérbeli koncentrációjának változása között, illetve a rendszeres fizikai terhelés milyen szerepet játszik ezen válaszok plaszticitásában. Vizsgáltuk azt is, hogy a fizikai terhelést milyen kardiopulmonális válaszok követik. A vizsgálatokat 22 személy bevonásával végeztük, ebből 12 fő elsőosztályú sportoló és 10 fő kontroll csoport. A sportolók között is és a kontroll csoportban is nők és férfiak fele-fele arányban voltak jelen. A stresszválasz kiváltása spiroergometriás terheléses teszttel történt egy Schiller CS 200 típusú kerékpáron. A terhelés módosított Bruce protokoll szerint zajlott. A terhelés közben a spiroergometriás jellemzőket folyamatosan mértük. A terhelés előtt, a terhelés végén, illetve a terhelés 30, 60, 120 és 180-dik percében vért vettünk a résztvevőktől és a vérmintákból ELISA Immunoassay eljárással meghatároztuk a noradrenalin és Hsp70 koncentrációt. A kísérleteket gondosan tervezett statisztikai analízis követte. A dolgozat első része a mérés részletes ismertetésével foglalkozik, a második második rész pedig a matematikai statisztikai felhasznált módszereit dióhéjban ismerteti és ugyanitt közöljük az eredményeket is, végül kitekintésképpen későbbi kutatási terveinkről írtunk pár sort.  






